Hef ramptoestand nóú op – Wes-Kaapse premierPremier Alan Winde. Die Wes-Kaapse premier sê Suid-Afrika se ramptoestand moet nou opgehef en werk geskep word. Alan Winde sê die kruin van die vierde vlaag van die Covid-19-pandemie in die Wes-Kaap is agter die rug en die provinsie verwag ŉ voortgesette daling oor die volgende paar weke. Hoewel die getal gevalle en die positiwiteitskoers hoër was as tydens die tweede en derde vlaag, is minder mense in hospitale opgeneem en sterftes het ook betreklik laag gebly. Die Wes-Kaap se gesondheidsorgstelsel was nie in hierdie tyd onder geweldige druk nie en die provinsie het nie eens nodig gehad om sy veldhospitale te heropen nie. “Daar is onomstootlike data dat ons die vermoë en kapasiteit het om Covid-19 sonder ŉ ramptoestand te kan bestuur en dit is nou tyd om ons optrede te normaliseer,” sê Winde. Volgens hom benodig die land nie meer die rampregulasies nie en die minister van samewerkende regering en tradisionele sake, dr. Nkosazana Dlamini-Zuma, moet dit laat verval. “Die nasionale regering het oorgenoeg tyd gehad om alternatiewe bestuurstelsels, benewens ŉ rampafkondiging, in werking te stel. Ek het reeds in Oktober verlede jaar gevra dat ŉ plan bekend gemaak word waarvolgens die ramptoestand opgehef kan word. “Lede van die publiek en die ekonomie kan nie langer wag nie.” Winde sê daar moet nou gekonsentreer word op ŉ tweede pandemie – werkloosheid – wat ook lewens eis. “ŉ Werksgeleentheid is ŉ kans om van armoede te ontsnap. Dit is die beste manier om misdaad te bestry. Dit voorkom hongersnood en verseker kinders kan gesond grootword en ŉ leer van geleenthede bestyg. Ons moet die pandemie met dieselfde energie en geesdrif beveg – en die Wes-Kaapse regering beoog om dit te doen.”